L-istudenti fil-primarja u s-sekondarja ser ikollhom l-opportunità jiskopru s-sbuħija tal-Belt permezz ta’ attivitajiet fiżiċi u logħob tradizzjonali Maltin. Dawn l-attivitajiet ser jittellgħu fil-ġimgħat li ġejjin mill-organizazzjoni mhux governattiva MOVE18. MOVE18 hu programm maħsub biex bl-attività fiżika u logħob tradizzjonali u innovattiv, tfal u żgħażagħ jinteressaw ruħhom aktar fil-Belt. Il-Fondazzjoni Valletta 2018 qed tagħti l-appoġġ tagħha għal din l-inizjattiva, biċ-chairman tal-fondazzjoni Jason Micallef qal li fl-isfond ta’ statistika li turi l-ħtieġa ta’ aktar attività fiżika, hi ħaġa tajba li t-tfal jieħdu interess attiv fl-eżerċizzju waqt li jiskopru l-kultura u l-istorja. Iċ-chairperson ta’ MOVE, Cynthia Debono, spjegat li l-għan wara l-inizjattiva MOVE18 hi li studenti ta’ bejn il-5 u s-16 il-sena iħarsu lejn l-istorja tal-Belt b’mod innovattiv. MOVE18 qed jiġi organizzat minn MOVE li hija organizazzjoni mhux governattiva li twaqqfet dan l-aħħar biex tippromwovi l-attività fiżika u l-kultura u jkunu indirizzati il-problemi soċjali permezz tal-kreattività. F’MOVE 18 hemm għadd ta’ professjonisti mill-kamp edukattiv, l-edukazzjoni fiżika u l-kultura. Storja: Dorothy Falzon